Okresná prokuratúra Komárno 
Pohraničná 6, 945 28 Komárno 1 	

Sp. zn. : 2 Pv 40/12/4401	Komárno, 20.3.2012
EEČ : 2-30-74-2012

U Z N E S E N I E

Trestná vec:	obvinený XXXXX  
Prečin:	krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Komárno
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
-dňa 16.01.2012 v čase od 23.00 hod. do 23.31 hod. v meste XXXXX na ul. Odborárov vnikol do riadne uzamknutej plechovej haly v areáli zberných surovín a to tým spôsobom, že odstránil kovový drôt, ktorý slúžil na uchytenie plechu na hale, následne vytrhol 2 ks kovových trubiek, ktoré tvorili súčasť ochrannej mreže z vnútornej strany haly, odkiaľ odczudzil 50,5 kg medených vodičov, čím prevádzkovateľovi zberných surovín XXXXX nar. XXXXX, trvale bytom XXXXX, XXXXX spôsobil škodu krádežou vo výške 220,-Eur

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
24 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
           Poverený príslušník Policajného zboru Okresného riaditeľstva Policajného zboru  XXXXX, Odboru poriadkovej polície, Obvodného oddelenia Policajného zboru  XXXXX  dňa  17. januára 2012 vzniesol obvinenie XXXXX pre  prečin krádeže podľa § 212 odsek 2 písmeno a) Trestného zákona na skutkovom základe, ako to vyplýva z výrokovej časti tohto uznesenia. 

          V rámci dokazovania bol vypočutý obvinený,  poškodená, a boli zabezpečené všetky ďalšie s vecou súvisiace listinné dôkazy. 

Prečinu krádeže podľa § 212 odsek 2 písmeno a) Trestného zákona sa dopustí ten, kto si prisvojí cudziu vec tým, že sa jej zmocní a čin spácha vlámaním.
	              	
           Podľa § 216 odsek 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

     	Podľa § 216 odsek 2 Trestného poriadku v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.

            Za prečin  krádeže  podľa § 212 ods. 2 písm. a) Trestného zákona  možno uložiť trest odňatia slobody až na 2 roky. 	. 

     	Obvinený XXXXX pri svojom výsluchu dňa  17. januára  2012 po náležitom poučení prehlásil, že spáchal skutok, za ktorý je stíhaný a  udelil  súhlas na podmienečné zastavenie trestného stíhania. Svoje konanie úprimne oľutoval. Vykonané dôkazy nevzbudzujú pochybnosti o tom, že toto vyhlásenie bolo vykonané slobodne, vážne a zrozumiteľne. 

            Pretože v rámci prípravného konania odcudzené medené káble boli vydané poškodenej  XXXXX,  poškodená si nárok na náhradu škody neuplatnila. 

     	 Obvinený bol v minulosti (r. 2007) jedenkrát súdne trestaný pre trestný čin úverového podvodu podľa § 250a ods. 1 Trestného zákona č. 140/1961 Zb. v znení neskorších predpisov.  Obvinený nemá záznam v Ústrednej evidencie priestupkov Ministerstva vnútra Slovenskej republiky. 
 
            Vzhľadom na tieto okolnosti boli splnené všetky zákonné podmienky na podmienečné zastavenie trestného stíhania a toto rozhodnutie možno považovať vzhľadom na osobu  obvineného a okolnosti prípadu za dostačujúce. 

     	Skúšobná doba bola stanovená v dolnej polovici zákonnej možnosti od 1 do 5 rokov s prihliadnutím na spôsob spáchania uvedeného činu a jeho následok, osobu obvineného a jeho doterajší život. 

     	Ak obvinený v priebehu skúšobnej doby povedie riadny život, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje.

     	Vzhľadom na vyššie uvedené skutočnosti a citované zákonné ustanovenia bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Patrik Balaško
prokurátor